1. ปัจจัยความเสี่ยง

1. ความเสี่ยงจากการลงทุน

บริษัทฯ ได้ร่วมลงทุนในกิจการของบริษัทในกลุ่มหลายบริษัท
โดยการลงทุนจะกระจายไปในหลายประเภทธุรกิจ เพื่อเป็นการสร้างพันธมิตรทางธุรกิจ
(Alliances) และมีวัตถุประสงค์ในการสร้างมูลค่าเพิ่มแก่บริษัท
ซึ่งโครงสร้างการถือหุ้นในกลุ่มประกอบด้วยบริษัทในกลุ่มหลายบริษัท
และมีการถือหุ้นที่ซับซ้อนในลักษณะไขว้กันหรือย้อนกลับจำนวนมากก็ตาม แต่บริษัทฯ
ก็ไม่สามารถมีอำนาจควบคุมกิจการดังกล่าว ทั้งนี้อำนาจในการบริหารและการตัดสินใจต่าง ๆ
ขึ้นอยู่กับคณะกรรมการของแต่ละบริษัทเป็นผู้บริหารเองอย่างเป็นอิสระ บริษัทฯ
จะได้รับผลประโยชน์จากการลงทุนในรูปของเงินปันผล หากผลประกอบการของบริษัทนั้นดี
แต่ถ้าหากบริษัทใดประสบผลขาดทุน บริษัทฯ
ก็ได้มีการตั้งค่าเผื่อผลขาดทุนจากการด้อยค่าในเงินลงทุนใช้ในบัญชีกำไรขาดทุนของบริษัทฯ

2. ความเสี่ยงโครงสร้างลูกค้ามีการพึ่งพาลูกค้าหรือผู้จัดจำหน่ายรายใหญ่น้อยราย

บริษัทฯ ประกอบธุรกิจผลิตเสื้อผ้าสำเร็จรูปตามคำสั่งของลูกค้า โดยมีลูกค้ารายใหญ่ในประเทศ 1
ราย คือ บริษัท ไอ.ซี.ซี. อินเตอร์เนชั่นแนล จำกัด (มหาชน) เป็นลูกค้าของบริษัทฯ
มาตั้งแต่เริ่มดำเนินธุรกิจในปี 2523 แล้วส่วนในปี 2545 มียอดสั่งซื้อสินค้าคิดเป็นร้อยละ 85.62
ของยอดขายในประเทศ และคิดเป็นร้อยละ 71.95 ของยอดขายทั้งหมด บริษัทฯ
มีความเชื่อมั่นว่าลูกค้ารายนี้จะสั่งซื้อสินค้าและเป็นลูกค้าของบริษัทฯ ต่อไปในอนาคต ที่ผ่านมาบริษัทฯ
มีความสัมพันธ์ที่ดีกับลูกค้ารายนี้มาโดยตลอด ได้ร่วมกันทำธุรกิจในเชิงรุกมากขึ้นและออกผลิตภัณฑ์ใหม่
ๆ ที่ตรงต่อความต้องการของลูกค้าเพิ่มขึ้น เพื่อรักษาผลประกอบการที่ดีในระยะยาวทั้ง 2 ฝ่าย

3. การกีดกันทางการค้า

จากสถานการณ์ทางการค้าระหว่างประเทศในภาวะการณ์ปัจจุบัน
ได้มีการรวมกลุ่มการค้าเสรีระดับโลกและในส่วนภูมิภาค
เพื่อสร้างอำนาจต่อรองทางการค้าของประเทศในกลุ่มสมาชิก
ขณะที่มีมาตรการด้านการกำหนดโควต้าสำหรับสินค้าส่งออกและนำเข้ายังมีอยู่
อีกทั้งประเด็นของการกีดกันทางการค้าในรูปแบบอื่น เช่น การตัดสิทธิพิเศษทางภาษีศุลกากร (GSP)
การจัดเก็บภาษีในอัตราที่สูง การให้สิทธิพิเศษทางภาษีกับกลุ่มประเทศบางกลุ่ม
หรือแม้แต่มาตรการที่ไม่ใช้ภาษี (NTBs) เช่นกฎว่าด้วยแหล่งกำเนิดสินค้า
มาตรฐานทางด้านสิ่งแวดล้อมของการผลิตสินค้า
ทำให้การส่งออกของไทยจำต้องเผชิญกับมาตรการเหล่านี้อย่างแน่นอน
สำหรับแนวทางในการแก้ปัญหานั้น บริษัทฯ ได้มีการติดตามพร้อมทั้งศึกษาผลกระทบที่อาจจะเกิดขึ้น
รวมทั้งมีนโยบายการผลิตสินค้าให้ได้มาตรฐานและมีคุณภาพ
ประกอบกับระบบการตรวจสอบคุณภาพทุกขั้นตอน จึงทำให้ได้รับการรับรองมาตรฐานคุณภาพระดับโลก
อาทิ ระบบบริหารงานคุณภาพ มาตรฐานสากล ISO 9001
ซึ่งมาตรฐานเหล่านี้ทำให้บริษัทเป็นที่ยอมรับจากทั่วโลก

4. ความเสี่ยงการใช้เครื่องหมายการค้ารับอนุญาต

บริษัทฯ ได้รับอนุญาตให้ใช้เครื่องหมายการค้าต่างประเทศที่เป็น International Brand
จากเจ้าของเครื่องหมายการค้าโดยตรง และบางส่วนผ่านผู้ถือหุ้นรายใหญ่ของบริษัท
โดยเป็นเครื่องหมายการค้าที่มีชื่อเสียงเป็นที่รู้จักกันทั้งในและต่างประเทศ ซึ่งบริษัทฯ
มีความเชื่อมั่นว่าได้ผลิตสินค้าที่มีคุณภาพตามมาตรฐาน พร้อมทั้งมีการพัฒนาอย่างต่อเนื่อง

นอกจากนี้ บริษัทฯ ได้ร่วมกับบริษัทในเครือสหพัฒน์ สร้างเครื่องหมายการค้าของตนเองภายใต้ชื่อ
“BSC” มุ่งพัฒนาสู่อนาคตให้เป็น International Brand ซึ่งบริษัทฯ
ได้รับอนุญาตให้ผลิตชุดว่ายน้ำและเสื้อผ้าสุภาพบุรุษ

5. การถูกละเมิดเครื่องหมายการค้า

การถูกละเมิดสิทธิ์ในเครื่องหมายการค้าได้กลายเป็นปัญหาที่สำคัญแก่บริษัท
และยังส่งผลกระทบต่อภาพลักษณ์แก่สินค้าที่ทางบริษัทเป็นผู้ผลิต และยังสร้างความสับสนแก่ลูกค้า
ทั้งนี้ทางบริษัทจึงมีมาตรการร่วมมือกับเจ้าของเครื่องหมายการค้าในการดำเนินการปราบปรามสินค้าเหล่านี้ให้หมดสิ้นไป